AFRIKAANSE OPSOMMING: Die Suid-Afrikaanse Kwalifikasieowerheid (SAKO) het in 1997 riglyne gepubliseer wat voorsiening maak vir die ontwikkeling en implementering van 'n Nasionale Kwalifikasieraamwerk (NKR). Hierdie raamwerk sou die weg baan vir ingrypende veranderinge in die onderwys. Een van die sleuteleienskappe van hierdie raamwerk was die opdrag dat 'n reeks bevoegdhede, of generiese vaardighede, wat deur SAKO as sy 'kritiese uitkomstes' beskryf is, in die opstel van alle leerprogramme ingesluit moes word. Die publikasie van die riglyne het 'n aansienlike debat ontketen; 'n debat wat in die vyf jaar sedert 1997 oënskynlik nog nie tot 'n einde gekom het nie. Aangesien hoëronderwysinstellings hul voorleggings vir 2003 aan SAKO vir registrasie nou reeds begin voorberei, is die noodsaaklikheid van 'n vinnige en betekenisvolle besluit hieroor voor die hand liggend. Hierdie verslag gee 'n uiteensetting van navorsing wat gedoen is om 'n kritiese analise van generiese leeruitkomstes, of spesifiek die kritiese uitkomstes van SAKO, soos toegepas in die diplomaprogram van 'n tegnikon, te beskryf. Alhoewel dit aanvanklik mag gelyk het asof die debat oor vaardighede sy ontstaan aan 'n nasionale opdrag te danke gehad het, het 'n oorsig van die literatuur daarop gedui dat internasionale presedente ook daartoe aanleiding gegee het, veral in gevalle waar vrae betreffende die generiese leeruitkomstes teen die agtergrond van 'n veranderende hoëronderwyslandskap beskou is. Empiriese navorsing is aan die Kaapse Tegnikon onderneem met die Nasionale Diploma in Menslike Hulpbronnebestuur, sy akademiese personeel en tweedejaarstudente, as fokuspunt. Kwalitatiewe data is deur die gebruik van verskeie tegnieke gegenereer wat dokumentêre analise, onderhoudvoering en 'n vraelysopname insluit. Hierdie data het 'n bron van inligting oor, en insae, tot, die persepsies en houdings van die respondente verskaf. Die navorser het deurgaans gepoog om 'n praktiese fokus tydens die studie te behou en om die huidige praktyk te interpreteer en te beoordeel teenoor dit wat as suksesvol in die literatuur bestempel is. Die bevindinge het verskeie aspekte ten opsigte van die insluiting van generiese leeruitkomstes binne leerprogramme na vore gebring. Van die belangrikste aspekte is die klaarblyklike gebrek aan duidelikheid en leiding, onder sowel studente as akademiese personeel, oor die betekenis van, en beoogde rol vir die kritiese of generiese leeruitkomstes; die feit dat vele akademici in die tegnikonsektor reeds gebruik maak van die onderrig- en leerstrategieë wat as toepaslik vir uitkomsgebaseerde onderrig beskou word; dat die veranderende studenteprofiel 'n direkte impak gehad het op dit wat in die klaskamer gebeur; en dat assesseringspraktyke en -metodes tans die grootste remskoen in die effektiewe ontwikkeling van generiese vaardighede blyk te wees. In antwoord hierop beveel hierdie studie die implementering van 'n gestruktureerde, holistiese, prosesbenadering by die instellings aan wat erns maak met die insluiting van SAKO se kritiese uitkomstes in hul leerprogramme. Alhoewel so 'n benadering ondersteuning en leiding van die instellings, asook 'n algemene verbintenis tot personeelontwikkeling, sal vereis, is dit die navorser se oortuiging dat die tegnikonsektor, as gevolg van sy loopbaangerigte fokus en die inhoud van sy programme, ideaal geposisioneer is om die SAKO-uitdaging suksesvol die hoof te bied.